Birdovo otvaranje
Birdovo otvaranje jedno je od otvaranja u šahu. Važi za jedno od najzatvorenijih u teoriji šaha i počinje potezom: 1. f4. Poznato je i pod imenom Holandski napad. Ime je dobilo po šahistu Henryju Edwardu Birdu. ECO-kod otvaranja je A02 i A03. Osnovna strateška ideja ovog otvaranja leži u kontroli centralnog polja e5, koja se obično podržava potezima Sf3, g3 i fjanketom lovca na g2. U otprilike 250 partija u kojima je igrao kao bijeli Bird je ovaj način otvaranja odigrao 92 puta, ostvarivši 37 pobjeda, 11 remija i 44 poraza. Jednu od najpoznatijih partija u kojoj je korišteno Birdovo otvaranje odigrao je bivši svjetski prvak, Nijemac Emanuel Lasker: Lasker - Bauer (Amsterdam 1889). Najčešći odgovor crnog u Birdovom otvaranju je: 1...e5 (Fromov gambit) Ovu žrtvu pješaka bijeli obično uzima (2. fxe5), što se kasnije kompenzira drugim potezima, ali je moguće i 2.e4 te transpozicija u Kraljev gambit. 1...d5 Ovaj niz poteza, ali s obrnutim bojama, odgovara Holandskoj odbrani (1. d4 f5). Strukturi crnog bijeli može odgovoriti, npr, sa 2.g3 te kasnije sa Lg2 kao u Lenjingradskom sistemu, ili, kao alternativu, razviti kraljevog lovca preko e2, d3 ili b5, kao u klasičnoj Holandskoj odbrani. 1...Sf6 Crni čeka sa d5, te može odgovoriti raznim indijskim odbranama. 1...g6 Nakon toga bijeli može sa 2.e4 zajedno sa d4 preći u razne varijante Moderne odbrane, dok d3 (umjesto d4) odgovara shemi tipičnog Birdovog otvaranja. 1...f5 U ovoj neobičnoj varijanti, pored normalnog položaja s fjanketom, moguć je i Švicarski gambit (2.e4).